Abemzini weEpworth Bananza Ilanga leDay Of The African Child
Uzulu obesemkhosini waseEpworth ukhuthaze uhulumende ukuthi azinikele ukufezeni inhlelo zokulondoloza impilo yabantwana kanye lamalungelo abo ngokusekelo inhlelo zabo ngemali
HARARE — Uhulumende ukhuthazwa ukufeza ayabe ekuthembisile, azinikele ukuqhuba inhlelo eziqakathekisa impilo yabantwana lamalungelo abo alungisise inkinga ababhekane lazo, njalo atholise imali yokusekela lezonhlelo. Lokhu kuphume emkhosini wokunanza usuku oluqakathekisa abantwana ezwekazi le Africa, ele The Day Of The African Child, owenzelwe endaweni eyaziwa ngelokuthi Belapazi, ku Ward 2 emzini we Epworth, oduzane leHarare, oqoqwe ngabe Justice for Children Trust - JCT. Umqondisi wenhlanganiso yamaqhwetha asebenza ukuphathisa abantwana lapho bedinga usizo emithethwandaba, eye Justice for Children Trust, umnumzana Caleb Mutandwa, uthi kumele azisekele ngemali inhlelo zokuthuthukisa izigaba lokulwisana lokuqedwa kobuyanga. Unkosikazi Michel Kurauone, yisakhamuzi seEpworth, obekhona emkhosini owenzelwe esikolo se Tembwe Primary School. Yena ukhala ngokuthi bayaswela okokwenza abantwana, nanku besehluleka lokuya esikolo, bephetha sebephila ngendlela ezingafanelanga, befuqwa yibuyanga. Unkosikazi Nomalanga Ndlovu udabuka eMaphisa eKezi, owalethwa ngumsebenzi eHarare, ngesikhathi esesesipholiseni osehlala emzini we Epworth. Unkosikazi Ndlovu uthi akayitholi imfundiso eyanelayo uzulu we Epworth, phezu kwengozi yokuya emacansini, umuntu esesemncane ikakhulu amantombazana asakhulayo. Wengeza ethi kunje, lubhahile udubo lokwendiswa kwabantwana bebancane, kubangelwa yibuyanga obutholakala emzini lo owe Epworth. Umuzi we Epworth, ubikwa uyingozi kakhulu empilweni yomntwana ngoba kungela mandla kagetsi loba izibane ezikhanyisa emigwaqweni layo imigwaqo engekhoyo vele, izikolo zizilutshwana lendawo zokuzilibazisa zingekho. Indikimba yalonyaka kulomkhosi oweDay of the African Child, okulilanga elinanzwa minyaka yonke mhlaka 16 ngoMabasa ibingethi: Ungenwe yiziphathamandla zikahulumende ezivele kungatsha ezehlukeneyo ezisebenzelana labantwana, inhalnganiso ezisebenzalana lozulu, inkokheli yase Epworth Local Board, abantwana bezikolo labekade beze ukuzalibazisa uzulu ngendlela ezehlukeneyo.